Miljoene se salarisse aan geskorste amptenare betaalArgieffoto. Die Oos-Kaapse departement van maatskaplike ontwikkeling het sedert 2015 sowat R5,2 miljoen aan salarisse bestee vir geskorste beamptes wat deur aanklagte van onder meer korrupsie en finansiële wanbestuur in die gesig gestaar word. Dít het aan die lig gekom in ŉ antwoord op ŉ parlementêre vraag aan dr. Pumza Dyantyi, LUR vir maatskaplike ontwikkeling in die Oos-Kaap. Kobus Botha, DA-LPW en die party se woordvoerder oor maatskaplike ontwikkeling, sê agt van hierdie beamptes, wat reeds die departement byna R1 miljoen gekos het, sit steeds by die huis en ontvang steeds salarisse terwyl hul appèlaansoeke teen hul afdankings afgehandel word. Volgens Botha het inligting in die parlementêre antwoord getoon R1,13 miljoen is in 2015 aan twee beamptes betaal voordat hulle uiteindelik afgedank is; in 2017 is R2,25 miljoen aan 17 geskorste beamptes betaal; en in 2018 is R871 000 betaal aan sewe beamptes wie se sake sedertdien afgehandel is. “’n Verdere R949 000 is tot dusver betaal aan agt beamptes wat steeds wag op die uitkoms van hul appèlsake teen hul afdankings,” sê Botha. “Dyantyi het onthul in 18 van die bogenoemde gevalle het die owerhede die appèlaansoeke van die hand gewys en in 11 gevalle wag beamptes steeds vir appèlsake om finaliseer te word. Nog twee beamptes is afgedank, in een geval is die aanklagte teruggetrek, een beampte se voorlopige skorsing is teruggetrek en een beampte is oorlede terwyl hy gewag het dat die appèlsaak gefinaliseer word.” Botha meen dié syfers is aanduiding van ŉ gebrek aan doeltreffendheid in die departement wanneer dit by ondersoeke kom en dat die dissiplinêre prosesse drasties verbeter moet word. “’n Bekwame ondersoeker moet onmiddellik aangestel word om seker te maak dat die ondersoeke en dissiplinêre verhore spoedig afgehandel word. Die DA glo geld wat bedoel is om maatskaplike dienste aan die armste en weerloosste inwoners in die provinsie te lewer, moet op daardie dienste bestee word eerder as wat korrupte beamptes beloon word met verlengde betaalde verlof terwyl ondersoeke sloer.”